नारकोटिक्स विभाग की टीम को समझा अपहरणकर्ता
भास्कर न्यूज | रायपुर मारवाड़
बरचौराहे पर रविवार दोपहर ठेला चलाने वाले युवक हीरालाल साहू के अपहरण की सूचना पर हड़कंप मच गया। दोपहर में हुई इस घटना के बाद एकबारगी चौराहे पर लोगों की भीड़ जमा हो गई। इस पर स्थानीय लोगों ने पुलिस को सूचना दी, सूचना मिलने पर पुलिस मौके पर पहुंची और घटना के बारे में जानकारी लेने लगी तभी युवक भी लौट आया। तब जाकर पूरा माजरा समझ आया कि नारकोटिक्स विभाग के सदस्यों को अफीम के कारोबार की सूचना मिली थी, जिसकी पूछताछ के लिए युवक को ले जाया गया था। रायपुर थाने के प्रशिक्षु उपनिरीक्षक छगनलाल डांगी ने बताया कि नारकोटिक्स विभाग को अज्ञात मुखबीर से बर चौराहे पर फल फ्रूट और चने मूंगफली बेचने वाले लोगों द्वारा अफीम बेचे जाने की सूचना मिली थी। इस पर टीम ने सुबह से ही बर चौराहे पर निगरानी शुरू कर दी थी। इस पर टीम के सदस्यों को वहां मूंगफली का ठेला लगाने वाले युवक पर शक हुआ तो उन्होंने युवक को जीप में बैठाकर पूछताछ के लिए ले गई। हालांकि आधे घंटे की पूछताछ के बाद युवक को छोड़ दिया गया।
कार्रवाई को समझा अपहरण, मचा हड़कंप
प्रत्यक्षदर्शियोंके अनुसार टीम के सदस्य सुबह से ही बर चौराहे पर घूम रहे थे, इस पर लोगों ने उन्हें राहगीर ही समझा। मूंगफली वाले से पूछताछ करने से पहले टीम का एक सदस्य उसके ठेले पर जाकर बैठ गया। काफी देर बैठे रहने के बाद उसने टीम को इशारा किया और टीम के अन्य सदस्यों ने जीप ठेले के सामने लगाकर उसे गाड़ी में बैठा लिया। अचानक हुई इस कार्रवाई से चौराहे पर हड़कंप मच गया। जीप भी तेज गति से होने पर लोगों ने युवक का अपहरण ही समझा। इसके चलते चौराहे पर भीड़ जमा हो गई। सूचना मिलते ही पुलिस मौके पर पहुंची और घटना की जानकारी ली। इस पर पुलिस ने इसका पता लगाया तो सामने आया कि नारकोटिक्स विभाग की ओर से यह कार्रवाई की गई थी। इतने में युवक भी घटना स्थल पर जा पहुंचा। उसने पुलिस को बताया कि उससे पूछताछ के लिए जोधपुर रोड की तरफ ले गए थे। पूछताछ पूरी होने के बाद उसे छोड़ दिया गया।
रायपुर मारवाड़. बर चौराहे पर जानकारी लेती पुलिस।
hin_Deva bho_Deva hin_Deva hin_Deva hin_Deva bho_Deva